**PRESCRIPCIONS TÈCNIQUES DEL CONTRACTE DEL PROJECTE *QUEDEM*, DE DINAMITZACIÓ DE JOVES I ADULTS A PARTIR DE 16 ANYS AMB DISCAPACITAT**

**Clàusula 1.- Objecte**

L’objecte del contracte són els serveis de dinamització de joves i adults a partir de 16 anys amb discapacitat amb un màxim de 17 participants.

L’objecte del contracte de serveis està compost de les prestacions i subprestacions següents:

a) Elaboració d’un programa d’activitats d’oci i lleure mensual (dos caps de setmana al mes, un matí).

b) Dinamització de les persones usuàries amb monitors i monitores especialitzats.

c) Contractació de les activitats, quan sigui necessari.

d) Acompanyament de les persones usuàries en el seu desenvolupament personal i social.

e) Contractació de transport adaptat, quan sigui necessari.

f) Gestió de les inscripcions.

g) Relació amb les famílies (reunions a principi i final de curs i setmanalment per coordinar els dies i hores de les activitats).

**Clàusula 2.** **Normativa aplicable al servei.**

- El Pla Nacional de Joventut de Catalunya 2030 (PNJCat 2030).

En relació amb la diversitat de capacitats, el Pla Nacional de Joventut de Catalunya 2023 estableix diversos eixos, una dels quals, l’eix “Equitat i inclusió”, té una clara incidència en la vida de les persones joves. La lluita contra el capacitisme, com a forma de discriminació, i la incorporació de la perspectiva de la discapacitat en el desenvolupament dels serveis i recursos públics han de ser elements transversals en el plantejament de les polítiques de joventut per garantir l’accessibilitat de totes les persones joves a les polítiques, programes, serveis i equipaments juvenils. En aquest sentit, és fonamental treballar per evitar les discriminacions invisibles que pateixen les persones joves amb discapacitat que, suposadament, estan incorporades socialment i avançar en la seva inclusió plena i amb tots els drets

**Clàusula 3. Finalitat i objectius del projecte *Quedem***

La finalitat del servei de dinamització de joves i adults amb discapacitat és oferir una programació quinzenal d’activitats lúdiques, esportives i recreatives amb l’objectiu d’integrar-los en la comunitat i oferir-los un espai de relació amb les persones de suport que els ofereixen unes llibertats i unes activitats diferents a les que els poden oferir des de l’àmbit familiar.

Els objectius del projecte Quedem són:

* Promoure una activitat educativa, pedagògica i de qualitat en l’àmbit del lleure dels joves i adults amb discapacitat.
* Treballar per la inclusió i integració efectiva dins la comunitat.
* Prioritzar les necessitats educatives i de lleure des d’una vessant d’igualtat d’oportunitats i respecte per la diversitat per a tots els usuaris.
* Generar un espai de relació on les persones usuàries puguin aprendre compartint i respectant les diversitats de tot tipus.
* Acompanyar les persones usuàries en el seu desenvolupament personal i social.
* Donar resposta a demandes de les persones usuàries que conformen el grup, fent-los partícips de la tria de les activitats recreatives.
* Promoure l’accessibilitat, planificant activitats.

**Clàusula 4. Destinataris del servei**

El servei s’adreça a joves a partir de 16 anys i adults, amb diversitat funcional i que visquin a Premià de Mar.

Hi podran accedir fins un màxim de 17 joves amb diferents nivells d’autonomia.

**Clàusula 5. Emplaçament de l’execució**

L’activitat es durà a terme a diferents espais de Premià de Mar en funció de les activitats programades. Un cop al trimestre es preveu que l’activitat pugui consistir en una sortida fora de Premià de Mar.

**Clàusula 6. Calendari i horari del servei**

Les activitats es duran a terme cada 15 dies (dues activitats al mes) i en diumenge.

L’horari de les activitats habituals serà de 10.30 h a 13.30 h.

Un cop al trimestre es farà una activitat especial en horari de 10 h a 16 h.

**Clàusula 7. Característiques del servei a prestar.**

L’adjudicatari haurà de prestar el servei d’acord amb les característiques següents:

Es considera que les principals funcions de les persones que prestin directament el servei són les següents:

* Dissenyar una programació quinzenal d’activitats de lleure, oci, culturals, esportives, etc. tenint en compte els interessos i la participació dels i les usuàries.
* Dissenyar una programació trimestral d’activitats extraordinàries.
* Dinamització de les persones usuàries del servei.
* Contractació de les activitats, quan sigui necessari.
* Acompanyament de les persones usuàries en el seu desenvolupament personal i social.
* Gestió de les inscripcions.
* Relació amb les famílies (reunions a principi i final de curs i setmanalment per coordinar els dies i hores de les activitats).
* Informació a les persones usuàries i les seves famílies, del programa d’activitats.
* Contractació de transport adaptat, quan sigui necessari.
* Donar curs a les iniciatives i/o demandes que les persones usuàries puguin expressar, sempre que siguin viables.

**Clàusula 8. Recursos humans**

Com a mínim l’equip tècnic destinat a l’execució del contracte haurà de disposar del següent:

Personal de suport:

8 persones de suport amb una dedicació de 4 hores mensuals. Tres mesos l’any les hores mensuals seran 8. El total d’hores anuals és de 97.

Segons el conveni col·lectiu general de centres i serveis d'atenció a persones amb discapacitat: Personal Complementari Auxiliar: Cuidador/a

L’horari de treball haurà de ser dos diumenges al mes de 10.30 h a 13.30 h i un dia al trimestre de 10 h a 16 h.

El perfil i l’actitud del personal de suport ha de ser:

* Persona empàtica que escolti i interpreti les inquietuds i necessitats dels i les usuàries i les seves famílies, atenta a qualsevol acte, comentari o actitud que pugui oferir informació en aquest sentit.
* Generar vincle i ser un referent per als usuaris.
* Tenir capacitat de modificar el comportament d’acord amb les circumstàncies.
* Ser coherent amb l’ètica professional i personal.
* Ser capaç d’interaccionar en diferents entorns.
* Tenir capacitat per gestionar la diversitat i evitar caure en prejudici i en actituds intolerants.
* Gestionar els conflictes.
* Persona capaç d’entendre i canalitzar les necessitats i demandes de les persones

usuàries.

* Tenir capacitat per comunicar-se de manera verbal i no verbal.
* Practicar l’escolta activa.
* Capacitat de treballar en equip per garantir una experiència completa i integradora.
* Capacitat per planificar i organitzar activitats amb una atenció especial a la seguretat i al benestar dels participants.
* Tenir una actitud positiva i animada.
* Tenir paciència per donar suport i superar els reptes que puguin sorgir.

**Clàusula 9. Registre i dades dels participants**

L’empresa adjudicatària establirà un sistema de registre d’assistència dels participants i facilitarà els llistats a la corporació.

Les dades personals dels assistents i participants que es puguin obtenir durant el desenvolupament de la prestació del servei, seran propietat de l’Ajuntament i aquest les tractarà d’acord amb les previsions legals.

**Clàusula 10. Material, activitats i talleristes /col·laboradors**

És possible que sigui necessària la figura de persones expertes en alguna temàtica sobretot si amb les persones usuàries es decideix organitzar algun taller, xerrada o activitat. O bé que es necessiti contractar algun servei de transport adaptar, pagar algunes entrades, etc.

La contractació d’aquests materials, personal o servei anirà a càrrec de l’adjudicatari. El pressupost contempla una partida destinada a activitats.

**Clàusula 11. Seguiment i avaluació**

Caldrà una coordinació constant amb la tècnica de joventut.

Es faran un mínim de tres reunions de plantejament (una abans de començar cada trimestre) per tal de fer seguiment del desenvolupament de l’activitat, fora de l’horari del servei.

A final de curs (entre els mesos de juny i juliol) es farà una reunió d’avaluació fora de l’horari del servei.

Caldrà presentar un mínim de dues memòries l’any: gener-juny i setembre-desembre.

**Clàusula 12. Terminis d’execució**

La durada del contracte serà d’1 any més possibles pròrrogues. En total 1 + 3 = 4 anualitats.

L’inici del contracte es preveu per l’1 de setembre de 2024.